b'\n_START_ARTICLE_\n\xc5\xbdiga Kri\xc5\xa1tof Herberstein\n_START_SECTION_\nIzvor in kariera\n_START_PARAGRAPH_\nNjegova star\xc5\xa1a sta bila Ernst Friderik Herberstein iz Viltu\xc5\xa1ke linije Herbersteinov, ki je bil v letih 1657\xe2\x88\x921663 de\xc5\xbeelni glavar pokne\xc5\xbeene Gori\xc5\xa1ke grofije in nazadnje kancler v Spodnji Avstriji, dedni komornik in dedni to\xc4\x8daj na Koro\xc5\xa1kem in Ana Regina baronica von Falbenhaupt. Po obiskovanju jezuitskega kolegija v Gradcu je \xc5\xa1tudiral pravo na teolo\xc5\xa1kih visokih \xc5\xa1olah v Passau in Regensburgu. Kot \xc5\xa1tudent na Bogoslovnem Semeni\xc5\xa1\xc4\x8du Germanicum v Rimu, je v letih 1661-1665 \xc5\xa1tudiral teologijo in pridobil leta 1668 na Rimski univerzi La Sapienzi akademsko stopnjo Doktor teologije in filozofije. Posvetitev je potekala 31. julija 1667 v Ljubljanski \xc5\xa1kofiji, kjer je bil istega leta imenovan za pro\xc5\xa1ta. Od leta 1664 je bil kanonik v \xc5\xa0kofiji Regensburg. Leta 1668 je postal pro\xc5\xa1t v \xc5\xa0kofiji v Passau in v nad\xc5\xa1kofiji Wroclaw in v 1671 pro\xc5\xa1t v \xc5\xa0kofiji Augsburg. Nato je pri\xc5\xa1el na Kranjsko in najprej dobil mesto kanonika v Novem mestu in potem mesto stolnega kanonika pri ljubljanskem \xc5\xa1kofu grofu Jo\xc5\xbeefu Rabatti.\n_START_SECTION_\nLjubljanski \xc5\xa1kof\n_START_PARAGRAPH_\nPo smrti ljubljanskega \xc5\xa1kofa Jo\xc5\xbeefa Rabatte je bil \xc5\xbdiga Kri\xc5\xa1tof pl. Herberstein 21. aprila 1683 imenovan za njegovega naslednika. Pape\xc5\xbeevi potrditvi 6. decembra 1683 je sledila \xc5\xa1kofovska posvetitev 1. maja 1684. Leta 1701 je pri gradnji ljubljanske stolnice sv. Nikolaja iz lastnega premo\xc5\xbeenja daroval 30.000 florintov za ureditev obse\xc5\xbene knji\xc5\xbenice. Istega leta je tudi odstopil s svojega polo\xc5\xbeaja, in pre\xc5\xbeivel zadnja leta svojega \xc5\xbeivljenja v oratoriju sv. Filipa Neri v Perugii, kjer je umrl leta 1716.'